CELEX: 
Language: lt
Date: 2018-02-19 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Tarybos reglamentas (EB) Nr. 673/2005, nustatantis papildomus importo muitus tam tikriems Jungtinių Amerikos Valstijų kilmės produktams

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Šiuo Komisijos deleguotojo reglamento projektu siekiama pritaikyti atsakomųjų veiksmų, taikomų sprendžiant PPO ginčą dėl 2000 m. Jungtinių Valstijų Tolesnio dempingo ir subsidijų kompensacijų akto (toliau – TDSKA arba Byrd pakeitimas), metinį lygį.
            
            
               Pagal TDSKA leidžiama, kad JAV bendrovėms kiekvienais metais būtų paskirstyti per ankstesnius finansinius metus surinkti antidempingo ir kompensaciniai muitai. 2003 m. sausio mėn. nustatyta, kad TDSKA nesuderinamas su Jungtinių Valstijų PPO įsipareigojimais. 
            
            
               Atsižvelgiant į tai, kad Jungtinės Valstijos neištaisė padėties ir nesilaikė savo įsipareigojimų pagal PPO susitarimus, ES buvo leista be privalomojo muito nustatyti papildomą importo muitą, taikomą į sąrašą įtrauktiems JAV produktams, kurių bendra metinė prekybos vertė neviršija 72 proc. išmokų pagal TDSKA sumos, per paskutinius metus, kurių duomenys turimi, gautos surinkus muitus už iš ES importuojamus produktus. Nuo 2005 m. gegužės 1 d. ES kiekvienais metais taiko papildomą ad valorem muitą tam tikriems importuojamiems Jungtinių Valstijų kilmės produktams
                  1
               , pakoreguodama atsakomųjų veiksmų lygį proporcingai pagal sumą, per pastarąjį paskirstymą išmokėtą iš muitų, surinktų už ES produktus. 
            
            
               Šis Komisijos deleguotojo reglamento projektas nesusijęs su jokiu laisvu pasirinkimu, jis visiškai apribotas Tarybos nustatytų teisinių įpareigojimų:
            
            
               1.Nuo 2018 m. gegužės 1 d. taikytinas naujas 682 823 USD atsakomųjų veiksmų lygis, nustatytas remiantis naujausiu antidempingo ir antisubsidijų muitų, surinktų per 2017 finansinius metus (2016 m. spalio 1 d. – 2017 m. rugsėjo 30 d.) paskirstymu pagal TDSKA.
            
            
               2.Naujas 682 823 USD atsakomųjų veiksmų lygis yra gerokai mažesnis, palyginti su esamu atsakomųjų veiksmų lygiu, kuris siekia 8 165 179 USD ir yra taikomas nuo 2017 m. gegužės 1 d. 
            
            
               3.Komisija privalo pritaikyti naują atsakomųjų veiksmų lygį, visų pirma, į I priedo sąrašą įtraukdama produktus ar juos pašalindama iš šio sąrašo. Jei lygio negalima pritaikyti šiuo būdu, turėtų būti iš dalies pakeista papildomo muito norma, taikoma I priede nurodytiems produktams. Šiais metais pašalinus prekes iš priedo, sustabdymo lygis būtų didesnis arba mažesnis už 72 proc. išmokų pagal TDSKA. Kadangi šiais metais į I priedo sąrašą įtraukiant produktų ar jų pašalinant iš to sąrašo sustabdymo lygio priderinti prie lengvatų panaikinimo arba sumažinimo lygio neįmanoma, taikomas Tarybos reglamento (EB) Nr. 673/2005 3 straipsnio 1 dalies e punktas:
            
            
               a)atitinkamai produktų į I priedą neįtraukiama ir jų iš to priedo neišbraukiama, todėl jame pateiktas produktų sąrašas išlieka nepakitęs; 
            
            
               b)kita vertus, iš dalies pakeičiama papildomo muito norma, taikoma I priede nurodytiems produktams, t. y. ji sumažinama nuo praėjusių metų 4,3 proc. iki 0,3 proc., kad būtų suderinta su atsakomųjų veiksmų lygiu. 
            
            
               4.Taigi, laikantis Tarybos reglamento (EB) Nr. 673/2005 3 straipsnio 1 dalies e punkto, deleguotojo reglamento projektu nuo 2018 m. gegužės 1 d. Jungtinių Valstijų kilmės cukriniams kukurūzams, akinių rėmeliams ir aptaisams, automobiliniams kranams ir moteriškoms džinsinio audinio kelnėms ir bridžams nustatoma 0,3 proc. papildomo ad valorem muito norma. 
            
            
               5.0,3 proc. papildomas ad valorem muitas, taikomas I priede išvardytiems keturiems iš Jungtinių Valstijų importuojamiems produktams, per vienus metus atitinka 682 823 USD neviršijančią prekybos vertę (žr. Reglamento (EB) Nr. 673/2005 3 straipsnio 1 dalies a ir b punktus). Reglamento (EB) Nr. 673/2005 II priedas nekeičiamas, nes visi tame sąraše nurodyti produktai jau buvo įtraukti į I priedą. 
            
            
               2.KONSULTACIJOS PRIEŠ PRIIMANT AKTĄ
            
            
               Konsultacijos surengtos vadovaujantis Europos Parlamento, Tarybos ir Europos Komisijos bendrojo susitarimo dėl deleguotųjų aktų 4 punktu. Papildomų konsultacijų su suinteresuotosiomis šalimis ar poveikio vertinimo neprireikė. 
            
            
               3.DELEGUOTOJO AKTO TEISINIAI ASPEKTAI
            
            
               Šio deleguotojo reglamento teisinis pagrindas – Tarybos reglamento (EB) Nr. 673/2005, nustatančio papildomus importo muitus tam tikriems Jungtinių Amerikos Valstijų kilmės produktams, su pakeitimais, padarytais Europos Parlamento ir Tarybos reglamentu (ES) Nr. 38/2014, kuriuo iš dalies keičiami tam tikri su bendra prekybos politika susiję reglamentai dėl deleguotųjų ir įgyvendinimo įgaliojimų priimti tam tikras priemones, 3 straipsnio 3 dalis. 
            
            
               Tarybos reglamento (EB) Nr. 673/2005 1 straipsniu suteikiami įgaliojimai sustabdyti tarifų nuolaidas ir susijusius įsipareigojimus pagal GATT 1994 to reglamento I priede išvardytiems Jungtinių Amerikos Valstijų kilmės produktams. 3 straipsnio 1 dalimi nustatyti kriterijai, pagal kuriuos Komisija kiekvienais metais priderina sustabdymo lygį prie Europos Sąjungai pagal Byrd pakeitimą tais metais taikyto lengvatų panaikinimo arba sumažinimo lygio.
            
            
               KOMISIJOS DELEGUOTASIS REGLAMENTAS (ES) …/...
            
         
         
            
               2018 02 19
            
            
               kuriuo iš dalies keičiamas Tarybos reglamentas (EB) Nr. 673/2005, nustatantis papildomus importo muitus tam tikriems Jungtinių Amerikos Valstijų kilmės produktams
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. balandžio 25 d. Tarybos reglamentą (EB) Nr. 673/2005, nustatantį papildomus importo muitus tam tikriems Jungtinių Amerikos Valstijų kilmės produktams
                  2
               , ypač į jo 3 straipsnį,
            
            
               kadangi:
            
            
               (1)Jungtinėms Valstijoms nesuderinus Tolesnio dempingo ir subsidijų kompensacijų akto (toliau – TDSKA) su įsipareigojimais pagal Pasaulio prekybos organizacijos (toliau – PPO) susitarimus, Reglamentu (EB) Nr. 673/2005 tam tikriems importuojamiems Jungtinių Amerikos Valstijų kilmės produktams nuo 2005 m. gegužės 1 d. nustatytas 15 proc. papildomas ad valorem muitas. Remdamasi PPO leidimu sustabdyti nuolaidų taikymą Jungtinėms Valstijoms, Komisija turi kasmet priderinti sustabdymo lygį prie pagal TDSKA tuo metu Europos Sąjungai panaikintų arba sumažintų lengvatų lygio;
            
            
               (2)paskutinių metų, kurių duomenys yra, išmokos pagal TDSKA yra sietinos su per 2017 finansinius metus (2016 m. spalio 1 d. – 2017 m. rugsėjo 30 d.) surinktais ir paskirstytais antidempingo ir kompensaciniais muitais. Remiantis Jungtinių Valstijų Muitinės ir sienų apsaugos tarnybos paskelbtais duomenimis apskaičiuotas Sąjungai padarytos lengvatų panaikinimo arba sumažinimo žalos lygis – 682 823 USD;
            
            
               (3)lengvatų panaikinimo arba sumažinimo lygis sumažėjo, taigi sumažėjo ir sustabdymo lygis. Tačiau į Reglamento (EB) Nr. 673/2005 I priedo sąrašą įtraukiant produktų ar jų iš to sąrašo pašalinant sustabdymo lygio priderinti prie lengvatų panaikinimo arba sumažinimo lygio neįmanoma. Pašalinus visus, išskyrus vieną, produktus, atsakomųjų veiksmų lygis (4,3 proc. papildomas importo muitas) būtų didesnis už 72 proc. išmokų pagal TDSKA sumą, o I priede palikus paskutinį produktą, – mažesnis už tą dydį. Todėl pagal to reglamento 3 straipsnio 1 dalies e punktą Komisija neturėtų keisti I priedo produktų sąrašo ir turėtų iš dalies pakeisti papildomo muito normą, kad sustabdymo lygis būtų priderintas prie lengvatų panaikinimo arba sumažinimo lygio. Todėl I priede nurodyti keturi produktai turėtų likti sąraše, o papildomo importo muito norma turėtų būti pakeista – turėtų būti nustatyta 0,3 proc. muito norma;
            
            
               (4)0,3 proc. papildomas ad valorem importo muitas, taikomas I priede išvardytiems iš Jungtinių Valstijų importuojamiems produktams, per vienus metus atitinka 682 823 USD neviršijančią prekybos vertę;
            
            
               (5)kad nebūtų vėluojama taikyti pakeistos normos papildomą importo muitą, šis reglamentas turėtų įsigalioti jo paskelbimo dieną;
            
            
               (6)todėl Reglamentas (EB) Nr. 673/2005 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (EB) Nr. 673/2005 iš dalies keičiamas taip:
            
            
               (1)Tarybos reglamento (EB) Nr. 673/2005 2 straipsnis pakeičiamas taip:
            
            
               „2 straipsnis
            
            
               Šio reglamento I priede išvardytiems Jungtinių Amerikos Valstijų kilmės produktams nustatomas 0,3 proc. ad valorem muitas, papildantis pagal Reglamentą (ES) Nr. 952/2013* taikomą muitą.
            
            
               _________________________
            
            
               * OL L 269, 2013 10 10, p. 1.“
            
         
         
            
               (2)Tarybos reglamento (EB) Nr. 673/2005 I priedas pakeičiamas šio reglamento priedo tekstu.
            
            
               2 straipsnis
            
            
               Šis reglamentas įsigalioja jo paskelbimo Europos Sąjungos oficialiajame leidinyje dieną.
            
            
               Jis taikomas nuo 2018 m. gegužės 1 d. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2018 02 19
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        Tarybos reglamentas (EB) Nr. 673/2005 (Byrd reglamentas), nustatantis 15 proc. papildomus importo muitus tam tikriems Jungtinių Amerikos Valstijų kilmės produktams  (OL L 110, 2005 4 30, p. 1), su pakeitimais, padarytais 2017 m. vasario 24 d. Komisijos deleguotuoju reglamentu (ES) 2017/750 (OL L 113, 2017 4 29, p. 12), kuriuo taikomas 4,3 proc. papildomas muitas.
               
               
                  
                     (2)
                  
                        OL L 110, 2005 4 30, p. 1; su pakeitimais, padarytais Europos Parlamento ir Tarybos reglamentu (ES) Nr. 38/2014 (OL L 18, 2014 1 21, p. 52).
               
            
      
    ---documentbreak--- 
      
         
         
            
               PRIEDAS
            
            
               „I PRIEDAS
            
            
               Produktai, kuriems taikomi papildomi muitai, nurodomi aštuonių skaitmenų KN kodais ir atitinka pateiktus aprašymus.
            
            
                     
                        0710 40 00
                     
                  
                  
                     
                        Cukriniai kukurūzai
                     
                  
               
                     
                        6204 62 31
                     
                  
                  
                     
                        Moteriškos arba mergaičių kelnės ir bridžiai iš džinsinio audinio, išskyrus darbo ir specialiuosius 
                     
                  
               
                     
                        8705 10 00
                     
                  
                  
                     
                        Automobiliniai kranai
                     
                  
               
                     
                        Ex 9003 19 00
                     
                  
                  
                     
                        Regėjimo korekcijos akinių, apsauginių (arba tamsių) akinių arba panašūs rėmeliai ir aptaisai iš netauriųjų metalų
                     
                  
               
               “